钦定古今图书集成/明伦汇编/人事典/第075卷 > 易经 > 《坎卦》
## 钦定古今图书集成/明伦汇编/人事典/第075卷 > 易经 > 《坎卦》

《习坎》：有孚，维心亨，行有尚。

〈程传〉坎者，陷也。理无过而不已，过极则必陷，《坎》所以次《大过》也。〈本义〉“习”，重习也。“坎”，险陷也。其象为水，阳陷阴中，外虚而中实也。此卦上下皆坎，是为重险，中实为“有孚心亨”之象。以是而行，必有功矣。

《彖》曰：“习，坎”，重险也，水流而不盈，行险而不失其信，“维
心亨”，乃以刚中也。“行有尚”，往有功也。“天险”不可升也。
地险山川丘陵也。王公设险以守其国，险之时用大
矣哉！

《象》曰：水洊至，“习坎。”君子以常德行，习教事。

〈本义〉“治己治人”，皆必重习，然后熟而安之。

初六：习坎，入于坎，窞，凶。

〈本义〉以阴柔居重险之下、其陷益深，故其象占如此。

《象》曰：“习坎入坎”，失道凶也。

九二。坎有险。求小得。《象》曰：“求小得。”未出中也。

〈本义〉处重险之中、未能自出、故为有险之象。然刚而得中、故其占可以求小得也。

六三：来之坎，坎，险且枕，入于坎窞，勿用。《象》曰：“来之坎
坎”，终无功也。

〈本义〉以阴柔不中正而履重险之间，来往皆险，前险而后枕，其陷益深，不可用也。枕，倚著未安之意。

六四，樽酒簋贰，用缶纳约自牖，终无咎。《象》曰：“樽酒簋
贰”，刚柔际也。

〈本义〉先儒读“樽酒簋”为一句，“贰用缶”为一句，今从之。贰，益之也。九五尊位，六四近之，在险之时，刚柔相际，故有但用薄礼，益以诚心，进结自牖之象。牖非所由之正，而室之所受以明也。始虽艰阻，终得“无咎。”

九五，坎不盈，祗既平，无咎。《象》曰：“坎不盈”，中未大也。

〈本义〉九五虽在坎中、然以阳刚中正、居尊位、而时亦将出矣。

上六，系用徽𬙊，寘于丛棘，三岁不得，凶。《象》曰：上六失
道，凶三岁也。

〈程传〉以其陷之深。取《牢狱》为喻。阴柔而陷之深。至于三岁不得免也。